Studenteleiers weier om te vergader, sê Wits-visekanselierStudentebetogings op die Wits-kampus Dinsdag, 4 Oktober 2016. Foto: Twitter via @Abramjee Adam Habib, visekanselier van die Universiteit van die Witwatersrand (Wits) het Dinsdag gesê studenteleiers het sy versoek om te vergader, van die hand gewys. “Ek het oor die naweek met sommige groepe vergader, maar hulle het die ooreenkoms verbreek,” het hy gesê. Betogende studente het Maandag verklaar dat Wits nie sal oopmaak tot daar aan hul eise vir gratis onderrig voldoen word nie. Die universiteit het Sondag aangekondig dat personeellede Maandag sou terugkeer werk toe en dat lesings Dinsdag sou hervat. Maroela Media het vroeër berig skokgranate en rubberkoeëls is Dinsdagoggend op die kampus van die Universiteit van die Witwatersrand (Wits) afgevuur nadat ŉ skermutseling tussen honderde betogende studente en die polisie gewelddadig geraak het. Indien die betoging voortduur, kan die universiteit moontlik vir die res van die 2016 akademiese jaar sluit. “[Die studente] sê hul stryd is met die regering en hulle moet ŉ sterk boodskap stuur deur die universiteite op hul knieë te dwing. Dit is nie regverdig nie,” het Habib bygevoeg. Hy het Maandag in ŉ verklaring gesê enigiemand wat die universiteitreëls of hofinterdik oortree, of enigiemand se regte sou skend, sal dadelik aanspreeklik gehou word vir hul optrede en moontlik strafregtelik vervolg word. Hy het gesê indien die geweld sou voortduur, sal die universiteit gedwing word om sy deure vir die res van die akademiese program vir 2016 te sluit. Die #FeesMustFall-betoging het twee weke gelede weer opgevlam nadat Blade Nzimande, minister van hoër onderwys, aangekondig het dat studentegelde in 2017 met ŉ maksimum van 8% sou styg. Lees alle vorige berigte oor studentebetogings op Maroela Media.